title: Sklep Sveta 2006/865/SZVP z dne 28. novembra 2006 o izvajanju Skupnega ukrepa 2005/824/SZVP o policijski misiji Evropske unije (EUPM) v Bosni in Hercegovini (BiH)

text:
               1.12.2006

               SL

               Uradni list Evropske unije

               L 335/46

      SKLEP SVETA 2006/865/SZVP
   z dne 28. novembra 2006
   o izvajanju Skupnega ukrepa 2005/824/SZVP o policijski misiji Evropske unije (EUPM) v Bosni in Hercegovini (BiH)
   SVET EVROPSKE UNIJE JE –
   ob upoštevanju Skupnega ukrepa Sveta 2005/824/SZVP z dne 24. novembra 2005 o policijski misiji Evropske unije (EUPM) v Bosni in Hercegovini (BiH) (1) in zlasti člena 11(2) Skupnega ukrepa, v povezavi z drugo alineo člena 23(2) Pogodbe o Evropski uniji,
   ob upoštevanju naslednjega:

               (1)

               Svet je 24. novembra 2005 sprejel Skupni ukrep 2005/824/SZVP, v katerem je določeno, da se bo EUPM nadaljevala do 31. decembra 2007. Referenčni finančni znesek se za leto 2007 določi na letni osnovi.

               (2)

               Mandat EUPM se bo izvajal v razmerah, ki se lahko poslabšajo in škodijo ciljem skupne zunanje in varnostne politike iz člena 11 Pogodbe –

         SKLENIL:
   Člen 1
   1.   Referenčni finančni znesek za kritje odhodkov, povezanih z izvajanjem Skupnega ukrepa 2005/824/SZVP, znaša 12 150 000 EUR za leto 2007.
   2.   Odhodki, ki se financirajo iz zneska, določenega v odstavku 1, se upravljajo v skladu s postopki in pravili, ki se uporabljajo za splošni proračun Evropske unije, z izjemo, da nobeno predfinanciranje ne ostane v lasti Skupnosti.
   3.   Odhodki so upravičeni od 21. novembra 2006.
   Člen 2
   Ta sklep začne učinkovati z dnem sprejetja.
   Člen 3
   Ta sklep se objavi v Uradnem listu Evropske unije.

      V Bruslju, 28. novembra 2006

            Za Svet

            Predsednik

         E. HEINÄLUOMA

      (1)  UL L 307, 25.11.2005, str. 55.


title: 2008/32/ES: Sklep Sveta z dne 6. decembra 2007 o imenovanju belgijskega člana in belgijskega nadomestnega člana Odbora regij

text:
               11.1.2008

               SL

               Uradni list Evropske unije

               L 8/10

      SKLEP SVETA

   z dne 6. decembra 2007
   o imenovanju belgijskega člana in belgijskega nadomestnega člana Odbora regij
   (2008/32/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 263 Pogodbe,
   ob upoštevanju predloga belgijske vlade,
   ob upoštevanju naslednjega:

               (1)

               Svet je 24. januarja 2006 sprejel Sklep 2006/116/ES o imenovanju članov in nadomestnih članov Odbora regij za obdobje od 26. januarja 2006 do 25. januarja 2010 (1).

               (2)

               Po izteku mandata g. LETERMA se je sprostilo mesto člana Odbora regij. Po imenovanju g. SAUWENSA za člana se je sprostilo mesto nadomestnega člana –

         SKLENIL:
   Člen 1
   V Odbor regij se za preostanek mandata, tj. do 25. januarja 2010, imenujeta:

               (a)

               za člana:
               g. Johan SAUWENS, član Flamskega parlamenta,
               in

               (b)

               za nadomestnega člana:
               g. Ludwig CALUWE, član Flamskega parlamenta.

         Člen 2
   Ta sklep začne učinkovati na dan sprejetja.

      V Bruslju, 6. decembra 2007

            Za Svet

            Predsednik

         A. COSTA

      (1)  UL L 56, 25.2.2006, str. 75.


title: 2012/775/: Sklep Sveta z dne 6. decembra 2012 o stališču, ki se sprejme v imenu Evropske unije v okviru Odbora za sodelovanje, ustanovljenega s Sporazumom o sodelovanju in carinski uniji med Evropsko skupnostjo in njenimi državami članicami na eni strani ter Republiko San Marino na drugi strani, v zvezi s sprejetjem določb o koordinaciji sistemov socialne varnosti

text:
               13.12.2012

               SL

               Uradni list Evropske unije

               L 340/13

         SKLEP SVETA
   z dne 6. decembra 2012
   o stališču, ki se sprejme v imenu Evropske unije v okviru Odbora za sodelovanje, ustanovljenega s Sporazumom o sodelovanju in carinski uniji med Evropsko skupnostjo in njenimi državami članicami na eni strani ter Republiko San Marino na drugi strani, v zvezi s sprejetjem določb o koordinaciji sistemov socialne varnosti
   (2012/775/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 79(2)(b) v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Člen 22 Sporazuma o sodelovanju in carinski uniji med Evropsko skupnostjo in njenimi državami članicami na eni strani ter Republiko San Marino na drugi strani (1) (v nadaljnjem besedilu: Sporazum) določa, da mora Odbor za sodelovanje sprejeti določbe za izvajanje načel glede koordinacije sistemov socialne varnosti iz člena 21 Sporazuma.

               (2)

               V skladu s členoma 1 in 2 Protokola št. 21 o stališču Združenega kraljestva in Irske glede območja svobode, varnosti in pravice, ki je priložen k Pogodbi o Evropski uniji in Pogodbi o delovanju Evropske unije, in brez poseganja v člen 4 navedenega protokola Združeno kraljestvo in Irska ne sodelujeta pri sprejetju tega sklepa, ki zanju ni zavezujoč niti se v njiju ne uporablja.

               (3)

               V skladu s členoma 1 in 2 Protokola št. 22 o stališču Danske, ki je priložen k Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zanjo ni zavezujoč niti se v njej ne uporablja.

               (4)

               Primerno je, da se v zvezi s sprejetjem določb o koordinaciji sistemov socialne varnosti določi stališče, ki se v imenu Unije sprejme v Odboru za sodelovanje.

               (5)

               Stališče Unije v okviru Odbora za sodelovanje bi moralo temeljiti na priloženem osnutku sklepa –

         SPREJEL NASLEDNJI SKLEP:
   Člen 1
   Stališče, ki ga Evropska unija sprejme v okviru Odbora za sodelovanje, ustanovljenega s Sporazumom o sodelovanju in carinski uniji med Evropsko skupnostjo in njenimi državami članicami na eni strani ter Republiko San Marino na drugi strani, v zvezi s sprejetjem določb o koordinaciji sistemov socialne varnosti, temelji na osnutku sklepa Odbora za sodelovanje, priloženega temu sklepu.
   Predstavniki Unije v Odboru za sodelovanje se lahko o manjših spremembah tega osnutka sklepa dogovorijo, ne da bi bilo treba sprejeti dodaten sklep Sveta.
   Člen 2
   Ta sklep začne veljati na dan sprejetja.

      V Bruslju, 6. decembra 2012

            Za Svet

            Predsednica

         S. CHARALAMBOUS

      (1)  UL L 84, 28.3.2002, str. 43.

      OSNUTEK
      SKLEP št. …/… ODBORA ZA SODELOVANJE EU-SAN MARINO
      z dne …
      v zvezi s sprejetjem določb o koordinaciji sistemov socialne varnosti
      ODBOR ZA SODELOVANJE JE –
      ob upoštevanju Sporazuma o sodelovanju in carinski uniji med Evropsko skupnostjo in njenimi državami članicami na eni strani ter Republiko San Marino na drugi strani (1) in zlasti člena 22 Sporazuma,
      ob upoštevanju naslednjega:

                  (1)

                  Člen 21 Sporazuma o sodelovanju in carinski uniji med Evropsko skupnostjo in njenimi državami članicami na eni strani ter Republiko San Marino na drugi strani (v nadaljnjem besedilu: Sporazum) določa načela glede koordinacije sistemov socialne varnosti San Marina in držav članic.

                  (2)

                  Člen 22 Sporazuma določa, da mora Odbor za sodelovanje sprejeti določbe za izvajanje navedenih načel.

                  (3)

                  V zvezi z uporabo načela nediskriminacije ta sklep razen pravice do izvoza nekaterih dajatev ne bi smel zagotavljati nobenih dodatnih pravic, ki izhajajo iz nekaterih dejstev ali dogodkov, nastalih na ozemlju druge pogodbenice, če se ta dejstva ali dogodki na podlagi zakonodaje prve pogodbenice ne upoštevajo.

                  (4)

                  Pri uporabi tega sklepa bi bilo treba pravico sanmarinskih delavcev do družinskih dajatev pogojevati s tem, da njihovi družinski člani zakonito stalno prebivajo z njimi v državi članici, kjer so delavci zaposleni. Kadar družinski člani zakonito stalno prebivajo v drugi državi članici, se uporablja Uredba (EU) št. 1231/2010 Evropskega parlamenta in Sveta z dne 24. novembra 2010 o razširitvi uporabe uredb (ES) št. 883/2004 in (ES) št. 987/2009 na državljane tretjih držav, za katere se navedeni uredbi ne uporabljata le na podlagi njihovega državljanstva (2). Kar zadeva delavčeve družinske člane, ki stalno prebivajo v državi, ki ni država članica, npr. v San Marinu, ta sklep ne bi smel biti podlaga za upravičenost do družinskih dajatev.

                  (5)

                  Uredba Sveta (EU) št. 1231/2010 razširja uporabo določb Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (3) in Uredbe (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti (4) na državljane tretjih držav, za katere se navedene določbe ne uporabljajo le na podlagi njihovega državljanstva. Uredba (EU) št. 1231/2010 že zajema načelo, da se – kar zadeva upravičenost do nekaterih dajatev – zavarovalne dobe, ki so jih delavci z državljanstvom San Marina pridobili v različnih državah članicah, seštevajo, kakor je določeno v členu 21(2) Sporazuma.

                  (6)

                  Za lažjo uporabo pravil koordinacije bo morda treba določiti posebne določbe, ki bodo ustrezale posebnostim zakonodaje San Marina.

                  (7)

                  Da se zagotovi nemotena koordinacija sistemov socialne varnosti držav članic in San Marina, je treba določiti posebne določbe o sodelovanju med državami članicami in San Marinom ter med zadevno osebo in nosilcem pristojne države.

                  (8)

                  Da bi zaščitili osebe, za katere se uporablja ta sklep, in zagotovili, da zaradi začetka veljavnosti tega sklepa ne izgubijo pravic, bi bilo treba sprejeti prehodne določbe –

            SPREJEL NASLEDNJI SKLEP:
      DEL I

         SPLOŠNE DOLOČBE

      Člen 1
      Opredelitve
      1.   V tem sklepu:

                  (a)

                  „Sporazum“ pomeni Sporazum o sodelovanju in carinski uniji med Evropsko skupnostjo in njenimi državami članicami na eni strani ter Republiko San Marino na drugi strani;

                  (b)

                  „Uredba“ pomeni Uredbo (ES) št. 883/2004, kot se uporablja v državah članicah Evropske unije;

                  (c)

                  „Izvedbena uredba“ pomeni Uredbo (ES) št. 987/2009;

                  (d)

                  „država članica“ pomeni državo članico Evropske unije;

                  (e)

                  „delavec“ pomeni:

                              (i)

                              za namene zakonodaje države članice osebo, ki opravlja dejavnost zaposlene osebe v smislu člena 1(a) Uredbe;

                              (ii)

                              za namene zakonodaje San Marina osebo, ki opravlja dejavnost zaposlene osebe v smislu navedene zakonodaje;

                  (f)

                  „družinski član“ pomeni:

                              (i)

                              za namene zakonodaje države članice družinskega člana v smislu člena 1(i) Uredbe;

                              (ii)

                              za namene zakonodaje San Marina družinskega člana v smislu navedene zakonodaje;

                  (g)

                  „zakonodaja“ pomeni:

                              (i)

                              v zvezi z državami članicami zakonodajo v smislu člena 1(l) Uredbe, kakor se uporablja za dajatve, ki jih zajema ta sklep;

                              (ii)

                              v zvezi s San Marinom zakonodajo, kakor se uporablja v San Marinu za dajatve, ki jih zajema ta sklep;

                  (h)

                  „dajatve“ pomenijo:

                              (i)

                              v zvezi z državo članico dajatve v smislu člena 3 Uredbe;

                              (ii)

                              v zvezi s San Marinom ustrezne dajatve, ki veljajo v San Marinu;

                  (i)

                  „dajatve, ki se lahko izvozijo“ pomenijo:

                              (i)

                              v zvezi z državami članicami:

                                          —

                                          starostne pokojnine,

                                          —

                                          družinske in vdovske pokojnine,

                                          —

                                          pokojnine v primeru nesreč pri delu in poklicnih bolezni,

                                          —

                                          invalidske pokojnine, če je invalidnost povezana z nesrečo pri delu in poklicno boleznijo,

                                    v smislu Uredbe, z izjemo posebnih denarnih dajatev, za katere se ne plačujejo prispevki, kakor so navedene v Prilogi X k Uredbi;

                              (ii)

                              v zvezi s San Marinom ustrezne dajatve, ki jih določa zakonodaja San Marina, z izjemo posebnih denarnih dajatev, za katere se ne plačujejo prispevki, kakor so navedene v Prilogi I k temu sklepu.

            2.   Drugi izrazi v tem sklepu imajo pomen, ki jim je dodeljen:

                  (a)

                  v Uredbi in Izvedbeni uredbi, če gre za države članice;

                  (b)

                  v ustrezni zakonodaji, ki se uporablja v San Marinu, če gre za San Marino.

            Člen 2
      Osebe, za katere se ta sklep uporablja
      Ta sklep se uporablja za:

                  (a)

                  delavce, ki so državljani San Marina in so ali so bili zakonito zaposleni na ozemlju države članice ter za katere velja ali je veljala zakonodaja ene ali več držav članic, ter za preživele osebe;

                  (b)

                  družinske člane delavcev iz točke (a), če ti družinski člani zakonito stalno prebivajo ali so zakonito stalno prebivali z zadevnim delavcem v času njegove zaposlitve v državi članici;

                  (c)

                  delavce, ki so državljani države članice in so ali so bili zakonito zaposleni na ozemlju San Marina ter za katere velja ali je veljala zakonodaja San Marina, in za preživele osebe ter

                  (d)

                  družinske člane delavcev iz točke (c), če ti družinski člani zakonito stalno prebivajo ali so zakonito stalno prebivali z zadevnim delavcem v času njegove zaposlitve v San Marinu.

            Člen 3
      Enako obravnavanje
      1.   Delavci, ki so državljani San Marina in so zakonito zaposleni v državi članici, ter njihovi družinski člani, ki z njimi zakonito stalno prebivajo, – kar zadeva dajatve v smislu člena 1(1)(h) – zaradi svojega državljanstva niso diskriminirani v primerjavi z državljani države članice, v kateri so ti delavci zaposleni.
      2.   Delavci, ki so državljani države članice in so zakonito zaposleni v San Marinu, ter njihovi družinski člani, ki zakonito stalno prebivajo z njimi, – kar zadeva dajatve v smislu člena 1(1)(h) – zaradi svojega državljanstva niso diskriminirani v primerjavi z državljani San Marina.
      DEL II

         ODNOSI MED DRŽAVAMI ČLANICAMI IN SAN MARINOM

      Člen 4
      Odprava pogoja stalnega prebivališča
      1.   Dajatve, ki se lahko izvozijo, v smislu člena 1(1)(i), do katerih so upravičene osebe iz člena 2(a) in (c), se ne smejo zmanjšati, spremeniti, začasno ustaviti, odvzeti ali zapleniti, ker upravičenec stalno prebiva:

                  (i)

                  za namene dajatev na podlagi zakonodaje države članice, na ozemlju San Marina ali,

                  (ii)

                  za namene dajatev na podlagi zakonodaje San Marina, na ozemlju države članice.

            2.   Družinski člani delavca iz člena 2(b) so upravičeni do dajatev, ki se lahko izvozijo, v smislu člena 1(1)(i)(i) na enak način kot družinski člani delavca, ki je državljan zadevne države članice, če ti družinski člani stalno prebivajo na ozemlju San Marina.
      3.   Družinski člani delavca iz člena 2(d) so upravičeni do dajatev, ki se lahko izvozijo, v smislu člena 1(1)(i)(ii) na enak način kot družinski člani delavca, ki je državljan San Marina, če ti družinski člani stalno prebivajo na ozemlju države članice.
      DEL III

         DRUGE DOLOČBE

      Člen 5
      Sodelovanje
      1.   Države članice in San Marino se obveščajo o vseh spremembah v svojih zakonodajah, ki bi lahko vplivale na izvajanje tega sklepa.
      2.   Za namene tega sklepa si organi in nosilci držav članic in San Marina medsebojno nudijo vso pomoč in ravnajo, kakor da izvajajo svojo lastno zakonodajo. Administrativna pomoč, ki jo zagotavljajo ti organi in nosilci, je praviloma brezplačna. Pristojni organi držav članic in San Marina pa se lahko dogovorijo za povračilo določenih stroškov.
      3.   Organi in nosilci držav članic in San Marina lahko za namene tega sklepa komunicirajo neposredno med seboj in z udeleženimi osebami oziroma njihovimi pooblaščenci.
      4.   Nosilci in osebe, za katere se uporablja ta sklep, se morajo medsebojno obveščati in sodelovati, da zagotovijo pravilno izvajanje tega sklepa.
      5.   Osebe, za katere se uporablja ta sklep, o vsakršni spremembi svojega osebnega ali družinskega statusa, ki vpliva na njihovo pravico do dajatev na podlagi tega sklepa, čim prej obvestijo nosilce pristojne države članice ali San Marina, kadar je slednji pristojna država, in nosilce države članice stalnega prebivališča ali San Marina, kadar je slednji država stalnega prebivališča.
      6.   V primeru neizpolnjevanja obveznosti obveščanja, določene v odstavku 5, se lahko uporabijo sorazmerni ukrepi v skladu z nacionalno zakonodajo. Vendar so ti ukrepi enakovredni ukrepom, ki se uporabljajo v podobnih okoliščinah na podlagi nacionalne zakonodaje, in vlagateljem zahtevkov za dajatev v praksi ne smejo onemogočati ali pretirano oteževati uveljavljanja njihovih pravic iz tega sklepa.
      7.   Države članice in San Marino lahko sprejmejo nacionalne predpise, ki določajo pogoje za preverjanje upravičenosti do dajatev, zato da se upošteva dejstvo, da upravičenci začasno ali stalno prebivajo zunaj ozemlja države, v kateri se nahaja nosilec, pristojen za izplačilo dajatev. Takšni predpisi so sorazmerni, ne diskriminirajo na podlagi državljanstva in so skladni z načeli iz tega sklepa. O takšnih predpisih se obvesti Odbor za sodelovanje.
      Člen 6
      Upravna preverjanja in zdravniški pregledi
      1.   Ta člen se uporablja za osebe iz člena 2, ki prejemajo dajatve, ki se lahko izvozijo, v smislu člena 1(1)(i), in za nosilce, pristojne za izvajanje tega sklepa.
      2.   Če prejemnik dajatev ali vlagatelj zahtevka za dajatev ali njegov družinski član začasno ali stalno prebiva na ozemlju države članice, nosilec, pristojen za izplačilo dajatev, pa je v San Marinu, ali če prejemnik dajatev ali vlagatelj zahtevka za dajatev ali njegov družinski član začasno ali stalno prebiva na ozemlju San Marina, nosilec, pristojen za izplačilo dajatev, pa je v državi članici, zdravniški pregled na zahtevo nosilca, pristojnega za izplačilo dajatev, opravi nosilec v kraju začasnega ali stalnega prebivališča upravičenca v skladu s postopki, ki jih določa zakonodaja, ki jo uporablja ta nosilec.
      Nosilec, pristojen za izplačilo dajatev, nosilca v kraju začasnega ali stalnega prebivališča po potrebi obvesti o kakršnih koli posebnih zahtevah, ki jih je treba upoštevati, in pregledih, ki jih je treba opraviti v okviru zdravniškega pregleda.
      Nosilec v kraju začasnega ali stalnega prebivališča pošlje poročilo nosilcu, pristojnemu za izplačilo dajatev, ki je zahteval zdravniški pregled.
      Nosilec, pristojen za izplačilo dajatev, si pridrži pravico, da upravičenca napoti na zdravniški pregled k zdravniku po svoji izbiri bodisi na ozemlju, na katerem prejemnik dajatev ali vlagatelj zahtevka za dajatev začasno ali stalno prebiva, bodisi v državi, v kateri je nosilec, pristojen za izplačilo dajatev. Upravičenec pa je lahko pozvan, da se vrne v državo nosilca, pristojnega za izplačilo dajatev, samo kadar je sposoben potovati, ne da bi to vplivalo na njegovo zdravje, ter kadar s tem povezane potne stroške in stroške bivanja krije nosilec, pristojen za izplačilo dajatev.
      3.   Če prejemnik dajatev ali vlagatelj zahtevka za dajatev ali njegov družinski član začasno ali stalno prebiva na ozemlju države članice, nosilec, pristojen za izplačilo dajatev, pa je v San Marinu, ali če prejemnik dajatev ali vlagatelj zahtevka za dajatev ali njegov družinski član začasno ali stalno prebiva v San Marinu, nosilec, pristojen za izplačilo dajatev, pa je v državi članici, upravno preverjanje na zahtevo nosilca, pristojnega za izplačilo dajatev, opravi nosilec v kraju začasnega ali stalnega prebivališča upravičenca.
      Nosilec v kraju začasnega ali stalnega prebivališča pošlje poročilo nosilcu, pristojnemu za izplačilo dajatev, ki je zahteval upravno preverjanje.
      Nosilec, pristojen za izplačilo dajatev, si pridrži pravico, da sam izbere strokovnjaka, ki bo preveril položaj upravičenca. Upravičenec pa je lahko pozvan, da se vrne v državo nosilca, pristojnega za izplačilo dajatev, samo kadar je sposoben potovati, ne da bi to vplivalo na njegovo zdravje, ter kadar s tem povezane potne stroške in stroške bivanja krije nosilec, pristojen za izplačilo dajatev.
      4.   Ena ali več držav članic in San Marino se lahko dogovorijo o drugih upravnih predpisih, pod pogojem, da o tem obvestijo Odbor za sodelovanje.
      5.   Z odstopanjem od načela brezplačne vzajemne administrativne pomoči iz člena 5(2) tega sklepa dejanski znesek stroškov preverjanj iz odstavkov 2 in 3 tega člena nosilcu, ki je bil naprošen, da preverjanja opravi, povrne nosilec, pristojen za izplačilo dajatev, ki je preverjanja zahteval.
      Člen 7
      Uporaba člena 24 Sporazuma
      Člen 24 Sporazuma se uporabi, če katera od pogodbenic meni, da druga pogodbenica ne izpolnjuje obveznosti iz členov 5 in 6.
      Člen 8
      Posebne določbe za uporabo zakonodaje San Marina
      Odbor za sodelovanje lahko v Prilogi II k temu sklepu po potrebi predpiše posebne določbe za uporabo zakonodaje San Marina.
      Člen 9
      Upravni postopki iz veljavnih dvostranskih sporazumov
      Upravni postopki iz veljavnih dvostranskih sporazumov med državo članico in San Marinom se lahko še naprej uporabljajo pod pogojem, da ti postopki ne vplivajo negativno na pravice ali obveznosti zadevnih oseb, kakor so določene v tem sklepu.
      Člen 10
      Sporazumi o dopolnjevanju upravnih postopkov za izvajanje tega sklepa
      Ena ali več držav članic in San Marino lahko sklenejo sporazume, ki dopolnjujejo upravne postopke za izvajanje tega sklepa, zlasti za preprečevanje goljufij in napak ter boj proti njim.
      DEL IV

         PREHODNE IN KONČNE DOLOČBE

      Člen 11
      Prehodne določbe
      1.   Na podlagi tega sklepa ni mogoče pridobiti nobenih pravic za obdobje pred dnem začetka njegove veljavnosti.
      2.   Ob upoštevanju odstavka 1 se pravica po tem sklepu pridobi, tudi če se nanaša na dogodek, ki se je zgodil pred začetkom veljavnosti sklepa.
      3.   Vse dajatve, ki zaradi državljanstva ali kraja stalnega prebivališča zadevne osebe niso bile dodeljene ali so mirovale, se na zahtevo te osebe zagotovijo ali ponovno dodelijo z učinkom od začetka veljavnosti tega sklepa pod pogojem, da zaradi pravic, na podlagi katerih so bile dajatve prej zagotovljene, ni bil izplačan pavšalni znesek.
      4.   Če se zahteva iz odstavka 3 predloži v dveh letih od dneva začetka veljavnosti tega sklepa, pravice, ki izhajajo iz tega sklepa, učinkujejo od tega dneva, proti zadevnim osebam pa se ne sme uveljavljati zakonodaje države članice ali San Marina v zvezi z izgubo ali omejitvijo pravic.
      5.   Če se zahteva iz odstavka 3 predloži po preteku dveletnega obdobja iz odstavka 4, pravice, ki niso bile izgubljene ali niso zastarele, učinkujejo od datuma, ko je bila predložena zahteva, pri čemer zanje veljajo ugodnejše določbe v skladu z zakonodajo države članice ali San Marina.
      Člen 12
      Prilogi k temu sklepu
      1.   Prilogi k temu sklepu sta sestavni del tega sklepa.
      2.   Prilogi se na zahtevo San Marina ali Evropske unije lahko spremenita s sklepom Odbora za sodelovanje.
      Člen 13
      Začetek veljavnosti
      Ta sklep začne veljati dan po objavi v Uradnem listu Evropske unije.

         V,

               Za Odbor za sodelovanje

               Predsednik

         (1)  UL L 84, 28.3.2002, str. 43.

         (2)  UL L 344, 29.12.2010, str. 1.

         (3)  UL L 166, 30.4.2004, str. 1.

         (4)  UL L 284, 30.10.2009, str. 1.

         PRILOGA I

            SEZNAM POSEBNIH DENARNIH DAJATEV SAN MARINA, ZA KATERE SE NE PLAČUJEJO PRISPEVKI

         PRILOGA II

            POSEBNE DOLOČBE ZA UPORABO ZAKONODAJE SAN MARINA


title: 2011/189/EU: Sklep Sveta z dne 24. junija 2010 o podpisu Konvencije o ohranjanju in upravljanju ribolovnih virov odprtega morja v južnem Tihem oceanu v imenu Evropske unije

text:
               29.3.2011

               SL

               Uradni list Evropske unije

               L 81/1

         SKLEP SVETA
   z dne 24. junija 2010
   o podpisu Konvencije o ohranjanju in upravljanju ribolovnih virov odprtega morja v južnem Tihem oceanu v imenu Evropske unije
   (2011/189/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije, zlasti člena 43(2) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Unija je v okviru skupne ribiške politike pristojna za sprejemanje ukrepov za ohranjanje morskih bioloških virov ter sklepanje sporazumov s tretjimi državami in mednarodnimi organizacijami.

               (2)

               V skladu s Sklepom 98/392/ES (1) je Unija pogodbenica Konvencije Združenih narodov o mednarodnem pomorskem pravu z dne 10. decembra 1982, ki od vseh članic mednarodne skupnosti zahteva, da sodelujejo pri ohranjanju in upravljanju morskih bioloških virov.

               (3)

               V skladu s Sklepom 98/414/ES (2) je Unija pogodbenica Sporazuma o uporabi določb Konvencije Združenih narodov o pomorskem pravu z dne 10. decembra 1982 glede ohranjanja in upravljanja čezconskih staležev rib in izrazito selivskih staležev rib.

               (4)

               Svet je dne 17. aprila 2007 pooblastil Komisijo, naj se v imenu Skupnosti pogaja o Konvenciji za ustanovitev regionalne organizacije za upravljanje ribištva (RFMO) v južnem Tihem oceanu za ribolovne vire, ki jih obstoječa RFMO še ne zajema.

               (5)

               Pogajanja so bila dne 14. novembra 2009 v Aucklandu na Novi Zelandiji uspešno zaključena s sprejetjem osnutka besedila Konvencije o ohranjanju in upravljanju ribolovnih virov odprtega morja v južnem Tihem oceanu (v nadaljnjem besedilu: Konvencija), ki je v skladu z njenim členom 36(1) odprta za podpis dvanajst mesecev, od 1. februarja 2010 naprej.

               (6)

               Cilj Konvencije je zagotoviti dolgoročno ohranjanje in trajnostno uporabo ribolovnih virov na območju Konvencije z njenim učinkovitim izvajanjem.

               (7)

               Plovila, ki plujejo pod zastavami držav članic Unije, lovijo ribolovne vire na območju Konvencije in v interesu Unije je, da pri izvajanju Konvencije odigra učinkovito vlogo.

               (8)

               Zato bi bilo treba Konvencijo podpisati –

         SPREJEL NASLEDNJI SKLEP:
   Člen 1
   Podpis Konvencije o ohranjanju in upravljanju ribolovnih virov odprtega morja v južnem Tihem oceanu (v nadaljnjem besedilu: Konvencija) se v imenu Unije odobri s pridržkom sklenitve (3).
   Člen 2
   Predsednik Sveta je pooblaščen za imenovanje ene ali več oseb, pooblaščenih za podpis Konvencije v imenu Unije s pridržkom sklenitve.
   Člen 3
   Ta sklep začne veljati na dan sprejetja.

      V Luxembourgu, 24. junija 2010

            Za Svet

            Predsednik

         J. BLANCO LÓPEZ

      (1)  UL L 179, 23.6.1998, str. 1.

      (2)  UL L 189, 3.7.1998, str. 14.

      (3)  Besedilo Konvencije bo objavljeno skupaj s sklepom o njeni sklenitvi.


title: Sklep št. A3 z dne 17. decembra 2009 o seštevanju neprekinjenih obdobij napotitve, dopolnjenih v skladu z Uredbo Sveta (EGS) št. 1408/71 in Uredbo (ES) št. 883/2004 Evropskega parlamenta in Sveta  (Besedilo velja za EGP )in za sporazum ES/Švica

text:
               8.6.2010

               SL

               Uradni list Evropske unije

               C 149/3

         SKLEP št. A3
   z dne 17. decembra 2009
   o seštevanju neprekinjenih obdobij napotitve, dopolnjenih v skladu z Uredbo Sveta (EGS) št. 1408/71 in Uredbo (ES) št. 883/2004 Evropskega parlamenta in Sveta
   (Besedilo velja za EGP in za sporazum ES/Švica)
   2010/C 149/04
   UPRAVNA KOMISIJA ZA KOORDINACIJO SISTEMOV SOCIALNE VARNOSTI JE –
   ob upoštevanju člena 72(a) Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1), v skladu s katerim je Upravna komisija pristojna za obravnavo vseh vprašanj v zvezi z upravljanjem ali razlago, ki izhajaja iz določb Uredbe (ES) št. 883/2004 in Uredbe (ES) št. 987/2009 Evropskega parlamenta in Sveta (2),
   ob upoštevanju člena 12 Uredbe (ES) št. 883/2004,
   ob upoštevanju členov 5 in 14 do 21 Uredbe (ES) št. 987/2009,
   ob upoštevanju naslednjega:

               (1)

               Za namene tega sklepa je „napotitev“ katera koli doba, ki so jo dopolnile zaposlene ali samozaposlene osebe, ko so opravljale svojo dejavnost v državi članici, ki se razlikuje od pristojne države članice, v skladu z določbami člena 14(1), 14a(1), 14b(1) ali 14b(2) Uredbe Sveta (EGS) št. 1408/71 (3) in člena 12(1) ali 12(2) Uredbe (ES) št. 883/2004.

               (2)

               Cilj določb člena 12 Uredbe (ES) št. 883/2004, ki določajo izjemo od splošnega pravila iz člena 11(3)(a) navedene uredbe, je zlasti omogočiti svobodo opravljanja storitev v korist delodajalcev, ki napotijo delavce v države članice, ki se razlikujejo od tistih, v katerih imajo sedež, in svobodo delavcev, da odidejo v druge države članice. Cilj teh določb je tudi premagovanje ovir, ki bi lahko zavirale svobodo gibanja delavcev, in spodbujanje prepletenosti gospodarstva ob izogibanju upravnim težavam, zlasti za delavce in družbe.

               (3)

               Odločilni pogoji za uporabo člena 12(1) navedene Uredbe so obstoj neposrednega odnosa med delodajalcem in osebjem, ki ga zaposluje, in obstoj vezi med delodajalcem in državo članico, v kateri ima sedež. Odločilni pogoj za uporabo člena 12(2) navedene uredbe je običajno opravljanje osnovne podobne dejavnosti v državi članici, kjer ima oseba sedež.

               (4)

               V skladu z Uredbo (EGS) št. 1408/71 predvideno trajanje napotitve ne sme presegati 12 mesecev z enim podaljšanjem do 12 dodatnih mesecev zaradi nepredvidljivih okoliščin. V skladu z Uredbo (ES) št. 883/2004 predvideno trajanje napotitve skupaj ne sme presegati 24 mesecev.

               (5)

               Vsako podaljšanje neprekinjenega obdobja napotitve, ki presega največje trajanje iz uredb, zahteva dogovor v skladu s členom 17 Uredbe (EGS) št. 1408/71 ali členom 16 Uredbe (ES) št. 883/2004.

               (6)

               Uredba (ES) št. 883/2004 ne vsebuje nobene izrecne prehodne določbe o seštevanju obdobij napotitve, dopolnjenih v skladu z uredbama (EGS) št. 1408/71 in (ES) št. 883/2004. Namen zakonodajalca je bilo podaljšanje predvidenega obdobja napotitve z 12 mesecev na največ 24 mesecev. Postopki in drugi pogoji za napotitev se bistveno niso spremenili.

               (7)

               Zaradi pravne kontinuitete med starimi in novimi uredbami ter za zagotovitev enotne uporabe pravil o napotitvi med prehodnim obdobjem med uredbama (EGS) št. 1408/71 in (ES) št. 883/2004,
               v skladu s pogoji iz člena 71(2) Uredbe (ES) št. 883/2004 –

         SKLENILA:

               1.

               Vsa obdobja napotitve, dopolnjena v skladu z Uredbo (EGS) št. 1408/71, se upoštevajo za izračun neprekinjenega obdobja napotitve v skladu z uporabo Uredbe (ES) št. 883/2004, tako da celotno obdobje neprekinjene napotitve, dopolnjene v skladu z uporabo obeh uredb, ne sme presegati 24 mesecev.

               2.

               Ta sklep se objavi v Uradnem listu Evropske unije. Uporablja se od dneva začetka veljavnosti Uredbe (ES) št. 987/2009.

            Predsednica Upravne komisije

         Lena MALMBERG

      (1)  UL L 166, 30.4.2004, str. 1.

      (2)  UL L 284, 30.10.2009, str. 1.

      (3)  UL L 149, 5.7.1971, str. 2.


title: 2011/597/EU: Sklep Evropskega parlamenta z dne 10. maja 2011 o zaključku poslovnih knjig Agencije za oskrbo Euratom za proračunsko leto 2009

text:
               27.9.2011

               SL

               Uradni list Evropske unije

               L 250/209

         SKLEP EVROPSKEGA PARLAMENTA
   z dne 10. maja 2011
   o zaključku poslovnih knjig Agencije za oskrbo Euratom za proračunsko leto 2009
   (2011/597/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Agencije za oskrbo Euratom za proračunsko leto 2009,

               —

               ob upoštevanju poročila Računskega sodišča o letnih računovodskih izkazih Agencije za oskrbo Euratom za proračunsko leto 2009, skupaj z odgovori Agencije (1),

               —

               ob upoštevanju priporočila Sveta z dne 15. februarja 2011 (05892/2011 – C7-0052/2011),

               —

               ob upoštevanju člena 276 Pogodbe ES in člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), in zlasti člena 185 Uredbe,

               —

               ob upoštevanju Sklepa Sveta 2008/114/ES, Euratom z dne 12. februarja 2008 o določitvi statuta Agencije za oskrbo Euratom (3), in zlasti člena 8 Sklepa,

               —

               ob upoštevanju Uredbe Komisije (ES, Euratom) št. 2343/2002 dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (4), in zlasti člena 94 Uredbe,

               —

               ob upoštevanju člena 77 in Priloge VI poslovnika,

               —

               ob upoštevanju poročila Odbora za proračunski nadzor (A7-0144/2011),

               1.

               odobri zaključek poslovnih knjig Agencije za oskrbo Euratom za proračunsko leto 2009;

               2.

               naroči svojemu predsedniku, naj ta sklep posreduje generalnemu direktorju Agencije za oskrbo Euratom, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL C 338, 14.12.2010, str. 6.

      (2)  UL L 248, 16.9.2002, str. 1.

      (3)  UL L 41, 15.2.2008, str. 15.

      (4)  UL L 357, 31.12.2002, str. 72.


title: 2010/222/: Sklep Komisije z dne 19. aprila 2010 o vključitvi Evropske komisije v Globalno partnerstvo za bioenergijo

text:
               20.4.2010

               SL

               Uradni list Evropske unije

               L 98/12

         SKLEP KOMISIJE
   z dne 19. aprila 2010
   o vključitvi Evropske komisije v Globalno partnerstvo za bioenergijo
   (2010/222/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:

               (1)

               Evropska unija si je na področju energije zastavila cilje, da izboljša varnost oskrbe in s povečano rabo obnovljivih virov energije zmanjša emisije toplogrednih plinov, ki nastajajo ob njeni porabi energije. Bioenergija je pomemben del strategije obnovljivih virov energije. Unija si prizadeva za trajnostno proizvodnjo biomase in je obenem sprejela trajnostna merila za pogonska biogoriva in tekoča biogoriva.

               (2)

               Pri sodelovanju z mednarodnimi partnerji, vključno z državami v razvoju, je Komisija dejavno vključena v razprave o energiji in druge oblike sodelovanja pri vprašanjih o energiji. Prednosti bioenergije bo mogoče v celoti uresničiti samo, če si bodo tudi druge države prizadevale sprejeti strategije za bioenergije in jih na trajnosten način izvajale. Doseganje trajnostne proizvodnje energije je mogoče občutno pospešiti z ustreznimi mednarodnimi omrežji.

               (3)

               V svojem akcijskem načrtu iz Gleneaglesa iz leta 2005 je skupina G8 podprla ustanovitev Globalnega partnerstva za bioenergijo, ki naj bi spodbudil širšo in stroškovno učinkovito uporabo biomase in biogoriv zlasti v državah v razvoju. Da bi spodbudili trajnostno rabo bioenergije, sta bili v okviru Globalnega partnerstva za bioenergijo ustanovljeni delovni skupini za metodologije toplogrednih plinov in za trajnost.

               (4)

               Predsedujoči Globalnega partnerstva za bioenergijo je 12. aprila 2007 predsednika Komisije Barrosa v pismu povabil, naj se Komisija pridruži Globalnemu partnerstvu za bioenergijo in je svoje povabilo nato tudi ponovil.

               (5)

               Komisija bo lahko s sodelovanjem v Globalnem partnerstvu za bioenergijo bolje usklajevala svoje mednarodne dejavnosti v zvezi z bioenergijo in povezanimi vprašanji trajnosti.

               (6)

               Globalno partnerstvo za bioenergijo temelji na prispevkih članic. Prispevki so prostovoljni. Odločitev Komisije, da se pridruži, je zato ne zavezuje k finančnim prispevkom v skupni proračun –

         SPREJELA NASLEDNJI SKLEP:
   Člen 1
   Evropska komisija (v nadaljnjem besedilu: Komisija) se kot partnerica pridružuje Globalnemu partnerstvu za bioenergijo.
   Člen 2
   Komisar za energijo ali njegov imenovani zastopnik sta pooblaščena, da v imenu Komisije podpišeta mandat za Globalno partnerstvo za bioenergijo.

      V Bruslju, 19. aprila 2010

            Za Komisijo

         Günther OETTINGER

            Član Komisije


title: Sklep Sveta (SZVP) 2015/1141 z dne 13. julija 2015 o spremembi Sklepa 2012/392/SZVP o misiji SVOP Evropske unije v Nigru (EUCAP Sahel Niger)

text:
               14.7.2015

               SL

               Uradni list Evropske unije

               L 185/18

         SKLEP SVETA (SZVP) 2015/1141
   z dne 13. julija 2015
   o spremembi Sklepa 2012/392/SZVP o misiji SVOP Evropske unije v Nigru (EUCAP Sahel Niger)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 28, člena 42(4) in člena 43(2) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 16. julija 2012 sprejel Sklep 2012/392/SZVP (1).

               (2)

               Svet je 22. julija 2014 sprejel Sklep 2014/482/SZVP (2), s katerim je bila podaljšana uporaba Sklepa 2012/392/SZVP do 15. julija 2016, referenčni finančni znesek pa zagotovljen do 15. julija 2015.

               (3)

               Evropski svet se je 23. aprila 2015 zavezal k okrepitvi prisotnosti Unije na morju, preprečevanju nezakonitih migracijskih tokov ter okrepitvi notranje solidarnosti in odgovornosti. Zavezal se je okrepiti podporo Nigru, med drugim s spremljanjem in nadzorovanjem kopenskih meja in poti, na podlagi trenutnih operacij SVOP v regiji. Politični in varnostni odbor se je 13. maja 2015 v skladu z vmesnim strateškim pregledom odločil za novo operativno linijo, ki bo povezovala sodelovanje v Niameyu s stalno prisotnostjo v Agadezu.

               (4)

               Sklep 2012/392/SZVP bi bilo treba spremeniti, da bi obdobje, ki ga zajema referenčni finančni znesek, podaljšali do 15. julija 2016. V treh mesecih po sprejetju tega sklepa se bo ta referenčni finančni znesek spremenil glede na nadaljnje operativno načrtovanje v zvezi z dvodelnim pristopom, ki povezuje okrepljeno sodelovanje v Niameyu s stalno prisotnostjo v Agadezu.

               (5)

               EUCAP Sahel Niger se bo izvajala v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe o Evropski uniji –

         SPREJEL NASLEDNJI SKLEP:
   Člen 1
   Sklep 2012/392/SZVP se spremeni:

               1.

               v členu 13 se odstavek 1 nadomesti z naslednjim:
               „1.   Referenčni finančni znesek za kritje odhodkov, povezanih z EUCAP Sahel Niger, za obdobje od 16. julija 2012 do 31. oktobra 2013 znaša 8 700 000 EUR.
               Referenčni finančni znesek za kritje odhodkov, povezanih z EUCAP Sahel Niger, za obdobje od 1. novembra 2013 do 15. julija 2014 znaša 6 500 000 EUR.
               Referenčni finančni znesek za kritje odhodkov, povezanih z EUCAP Sahel Niger, za obdobje od 16. julija 2014 do 15. julija 2015 znaša 9 155 000 EUR.
               Referenčni finančni znesek za kritje odhodkov, povezanih z EUCAP Sahel Niger, za obdobje od 16. julija 2015 do 15. julija 2016 znaša 9 800 000 EUR.“;

               2.

               člen 13a se nadomesti z naslednjim:
               „Člen 13a
               Projektna enota
               1.   EUCAP Sahel Niger ima projektno enoto za opredeljevanje in izvajanje projektov, ki so v skladu s cilji misije in prispevajo k uresničevanju njenega mandata. EUCAP Sahel Niger po potrebi skrbi za lažji potek in svetovanje v zvezi s projekti, ki jih izvajajo države članice in tretje države, za katere so pristojne na področjih, povezanih z EUCAP Sahel Niger, in v podporo njenim ciljem.
               2.   Ob upoštevanju odstavka 3 je EUCAP Sahel Niger pooblaščena, da EU ter države članice ali tretje države zaprosi za finančne prispevke za izvajanje projektov, za katere je bilo ugotovljeno, da dosledno dopolnjujejo druge dejavnosti EUCAP Sahel Niger, kadar so projekti:

                           (a)

                           predvideni v finančnem izkazu tega sklepa ali

                           (b)

                           vključeni med mandatom, in sicer s spremembo finančnega izkaza na zahtevo vodje misije.

                     Ko Komisija ali te države uradno predlagajo, da njihov finančni prispevek upravlja EUCAP Sahel Niger, EUCAP Sahel Niger s Komisijo ali temi državami sklene dogovor, ki zajema zlasti posebne postopke za obravnavo kakršnih koli pritožb tretjih strani v zvezi s škodo, nastalo zaradi dejanj ali opustitev dejanj EUCAP Sahel Niger pri uporabi sredstev, ki jih zagotovijo te države. Sodelujoče države članice se zaradi dejanj ali opustitev dejanj EUCAP Sahel Niger pri uporabi sredstev teh držav v nobenem primeru ne smejo sklicevati na odgovornost Unije ali VP.
               3.   Finančne prispevke EU ali tretjih držav za projektno enoto mora odobriti PVO.“

         Člen 2
   Ta sklep začne veljati na dan sprejetja.
   Uporablja se od 16. julija 2015.

      V Bruslju, 13. julija 2015

            Za Svet

            Predsednik

         F. ETGEN

      (1)  Sklep Sveta 2012/392/SZVP z dne 16. julija 2012 o misiji SVOP Evropske unije v Nigru (EUCAP SAHEL Niger) (UL L 187, 17.7.2012, str. 48).

      (2)  Sklep Sveta 2014/482/SZVP z dne 22. julija 2014 o spremembi Sklepa 2012/392/SZVP o misiji SVOP Evropske unije v Nigru (EUCAP Sahel Niger) (UL L 217, 23.7.2014, str. 31).


title: Sklep Evropskega parlamenta o ustanovitvi preiskovalnega odbora o krizi družbe Equitable Life Assurance Society

text:
C 287 E/158          SL                                   Uradni list Evropske unije                                                 24.11.2006

Sreda, 18. januar 2006

              P6_TA(2006)0011

              Preiskovalni odbor o krizi družbe „Equitable Life Assurance Society“

              Sklep Evropskega parlamenta o ustanovitvi preiskovalnega odbora o krizi družbe „Equitable Life
                                                  Assurance Society“

              Evropski parlament,

              — ob upoštevanju člena 193 Pogodbe ES,

              — ob upoštevanju Sklepa 95/167/ES, Euratom, ESPJ Evropskega parlamenta, Sveta in Komisije z dne
                19. aprila 1995 o podrobnih določbah glede uveljavljanja pravice Evropskega parlamenta do
                preiskave (1),

              — ob upoštevanju člena 176 svojega Poslovnika,

              — ob upoštevanju zahteve, ki jo je vložilo 213 poslancev Evropskega parlamenta,

              — ob upoštevanju odločitve Konference predsednikov z dne 14. decembra 2005, v kateri so se načeloma
                strinjali, da se ustanovi preiskovalni odbor, ki bi preučil obtožbe, podane v peticiji 0611/2004 britan-
                skega državljana Arthurja Whita in peticiji 0029/2005 britanskega državljana Paula Braitheaita v imenu
                skupine „Equitable Members' Action Group“ ter v drugih peticijah, ki so jih pozneje glede istega
                vprašanja vložili nemški in irski predlagatelji, vse pa so povezane z zavarovalniško družbo „Equitable
                Life Assurance Society“ (v nadaljnjem besedilu: Equitable Life),

              1. sklene ustanoviti preiskovalni odbor, ki naj razišče domnevne kršitve prava Skupnosti ali nepravilne
              uporabe prava Skupnosti v zvezi s krizo družbe Equitable Life, brez poseganja v pristojnosti nacionalnih
              sodišč ali sodišč Skupnosti;

              2.   sklene, da bo odbor:

              — raziskal domnevne kršitve ali nepravilno uporabo pristojnih oblasti Združenega kraljestva v zvezi z
                Equitable Life Direktive 92/96/EGS (2), sedaj kodificirano z Direktivo 2002/83/ES (3), še posebej kar
                zadeva regulatorni režim in ustrezen nadzor finančne trdnosti zavarovalnic, vključno z njihovo solvent-
                nostjo, oblikovanjem ustreznih rezervacij in kritjem teh rezervacij z ustreznimi sredstvi,

              — v zvezi s tem ocenil, ali je Komisija na ustrezen način izpolnila svojo dolžnost, da nadzoruje pravilen
                in pravočasen prenos prava Skupnosti in ugotovi morebitne sistemske šibkosti v zvezi z zadevnim
                vprašanjem,

              — preučil obtožbe, da so bili nadzorni organi Združenega kraljestva več let, in sicer vsaj od leta 1989,
                vsakič znova neuspešni pri zaščiti imetnikov zavarovalnih polic, saj so spodleteli pri izvajanju strogega
                nadzora nad računovodskimi postopki in postopki rezervacij, ki jih je izvajala družba Equitable Life, ter
                nad njenim finančnim stanjem,

              (1) UL L 113, 19.5.1995, str. 1.
              (2) Direktiva Sveta 92/96/EGS z dne 10. novembra 1992 o usklajevanju zakonov in drugih predpisov o neposrednem
                  življenjskem zavarovanju in spremembi direktiv 79/267/EGS in 90/619/EGS (tretja direktiva o življenjskem zavaro-
                  vanju) (UL L 360, 9.12.1992, str. 1).
              (3) Direktiva 2002/83/ES Evropskega parlamenta in Sveta z dne 5. novembra 2002 o življenjskem zavarovanju (UL
                  L 345, 19.12.2002, str. 1). Direktiva, kakor je bila nazadnje spremenjena z Direktivo 2005/68/ES (UL L 323,
                  9.12.2005, str. 1).
 ---pagebreak--- 24.11.2006           SL                                Uradni list Evropske unije                                           C 287 E/159

                                                                                Sreda, 18. januar 2006

             — ocenjuje status zahtevkov evropskih državljanov, ki niso državljani Združenega kraljestva, in primer-
               nost pravnih sredstev, ki jih zakonodaja Združenega kraljestva in/ali zakonodajo EU zagotavlja imet-
               nikom zavarovalnih polic iz drugih držav članic;

             — predložil predloge, ki jih bo ocenil kot potrebne;

             3. sklene, da bo preiskovalni odbor Parlamentu predstavil vmesno poročilo v roku štirih mesecev po
             začetku delovanja z namenom, da predstavi končno poročilo v roku 12 mesecev po sprejetju tega sklepa;

             4.   sklene, da bo preiskovalni odbor štel 22 poslancev Evropskega parlamenta.

             P6_TA(2006)0012

             Ustanovitev začasnega odbora za preučitev domnev o uporabi evropskih držav
             za prevoz in nezakonito pridržanje ujetnikov s strani ameriške obveščevalne
             agencije CIA

             Sklep Evropskega parlamenta o ustanovitvi začasnega odbora za preučitev domnev o uporabi
             evropskih držav za prevoz in nezakonito pridržanje ujetnikov s strani ameriške obveščevalne
                                                    agencije CIA

             Evropski parlament,

             — ob upoštevanju zavezanosti Evropske unije načelom svobode, demokracije in spoštovanja človekovih
               pravic in temeljnih svoboščin ter vladavini prava, kot je opisano v preambuli Pogodbe o Evropski uniji
               in predvsem v členih 6 in 7 Pogodbe,

             — ob upoštevanju, da je po mnenju Sodišča evropskih skupnosti tudi zaščita človekovih pravic del ustav-
               nega reda Skupnosti,

             — ob upoštevanju, da je zaščita človekovega dostojanstva ena izmed ključnih nalog iz Listine o temeljnih
               pravicah Evropske unije, ki so jo proglasile institucije 7. decembra 2000, in da bi bila ta temeljna vred-
               nota kršena v primeru, da iz katerega koli razloga pride do krutega, nečloveškega ali ponižujočega
               ravnanja z ljudmi z neposredno ali posredno odgovornostjo katere od držav članic ali institucij EU,

             — ob upoštevanju svoje resolucije z dne 15. decembra 2005 o domnevni uporabi evropskih držav za
               prevoz in nezakonito pridržanje ujetnikov s strani ameriške obveščevalne agencije CIA (1), ki predvi-
               deva, upoštevajoč preiskavo, ki poteka na Svetu Evrope, potrebo po ustanovitvi začasnega odbora
               Evropskega parlamenta, ki bo spremljal tako preiskavo, glede na to, da so morebiti vpletene države
               članice EU,

             — ob upoštevanju člena 175 svojega Poslovnika,

             (1) Sprejeta besedila, P6_TA(2005)0529.


title: 2013/80/EU: Sklep Komisije z dne 13. februarja 2013 o ustavitvi protidampinškega postopka glede uvoza varjenih cevi in votlih profilov s kvadratnim ali pravokotnim prerezom iz železa, razen litega železa, ali jekla, razen nerjavnega jekla, s poreklom iz Nekdanje jugoslovanske republike Makedonije, Turčije in Ukrajine

text:
               14.2.2013

               SL

               Uradni list Evropske unije

               L 43/36

         SKLEP KOMISIJE
   z dne 13. februarja 2013
   o ustavitvi protidampinškega postopka glede uvoza varjenih cevi in votlih profilov s kvadratnim ali pravokotnim prerezom iz železa, razen litega železa, ali jekla, razen nerjavnega jekla, s poreklom iz Nekdanje jugoslovanske republike Makedonije, Turčije in Ukrajine
   (2013/80/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (1) („osnovna uredba“), zlasti člena 9 Uredbe,
   po posvetovanju s svetovalnim odborom,
   ob upoštevanju naslednjega:
   A.   POSTOPEK

               (1)

               Evropska komisija („Komisija“) je 16. februarja 2012 prejela pritožbo o domnevnem škodljivem dampingu pri uvozu varjenih cevi in votlih profilov s kvadratnim ali pravokotnim prerezom iz železa, razen litega železa, ali jekla, razen nerjavnega jekla („votli profili“), s poreklom iz Nekdanje jugoslovanske republike Makedonije, Turčije in Ukrajine („zadevne države“).

               (2)

               Pritožba je bila vložena v imenu proizvajalcev v Uniji („pritožniki“), ki predstavljajo več kot 25 % celotne proizvodnje votlih profilov v Uniji. Pritožba je vsebovala dokaze prima facie o dampingu in o znatni škodi zaradi dampinškega uvoza, kar je zadostovalo za upravičenost začetka protidampinškega postopka.

               (3)

               Po posvetovanju s svetovalnim odborom je Komisija z obvestilom, objavljenim v Uradnem listu Evropske unije
                   (2), začela protidampinški postopek glede uvoza votlih profilov s poreklom iz zadevnih držav v Unijo.

               (4)

               Komisija je poslala vprašalnike industriji Unije, proizvajalcem izvoznikom iz zadevnih držav, uvoznikom in pristojnim organom v Nekdanji jugoslovanski republiki Makedoniji, Turčiji in Ukrajini. Zainteresirane strani so imele možnost, da pisno predložijo svoja stališča in zahtevajo zaslišanje v roku iz obvestila o začetku.

               (5)

               Vsem zainteresiranim stranem, ki so zahtevale zaslišanje in dokazale, da zanj obstajajo posebni razlogi, je bilo to odobreno.

         B.   UMIK PRITOŽBE IN USTAVITEV POSTOPKA

               (6)

               Pritožniki so s pismom Komisiji z dne 23. novembra 2012 uradno umaknili svojo pritožbo.

               (7)

               V skladu s členom 9(1) osnovne uredbe se postopek lahko ustavi, če se pritožba umakne, razen če taka ustavitev ne bi bila v interesu Unije.

               (8)

               Komisija je menila, da bi bilo treba sedanji postopek ustaviti, saj preiskava ni pokazala nobenih razlogov ali premislekov, iz katerih bi bilo razvidno, da takšna ustavitev ne bi bila v interesu Unije.

               (9)

               Zainteresirane strani so bile o tem ustrezno obveščene in so imele možnost predložiti pripombe. Komisija ni prejela pripomb, ki bi kazale, da takšna ustavitev ni v interesu Unije.

               (10)

               Komisija zato ugotavlja, da je treba protidampinški postopek glede uvoza votlih profilov s poreklom iz Nekdanje jugoslovanske republike Makedonije, Turčije in Ukrajine v Unijo ustaviti brez uvedbe ukrepov –

         SPREJELA NASLEDNJI SKLEP:
   Člen 1
   Protidampinški postopek glede uvoza varjenih cevi in votlih profilov s kvadratnim ali pravokotnim prerezom iz železa, razen litega železa, ali jekla, razen nerjavnega jekla, pod oznakama KN 7306 61 92 in 7306 61 99 s poreklom iz Nekdanje jugoslovanske republike Makedonije, Turčije in Ukrajine, se s tem ustavi.
   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 13. februarja 2013

            Za Komisijo

            Predsednik

         José Manuel BARROSO

      (1)  UL L 343, 22.12.2009, str. 51.

      (2)  UL C 96, 31.3.2012, str. 13.


title: 2014/898/SZVP: Sklep Političnega in varnostnega odbora BiH/22/2014 z dne 4. decembra 2014 o imenovanju poveljnika sil EU za vojaško operacijo Evropske unije v Bosni in Hercegovini ter razveljavitvi Sklepa BiH/19/2012

text:
               13.12.2014

               SL

               Uradni list Evropske unije

               L 358/17

         SKLEP POLITIČNEGA IN VARNOSTNEGA ODBORA BiH/22/2014
   z dne 4. decembra 2014
   o imenovanju poveljnika sil EU za vojaško operacijo Evropske unije v Bosni in Hercegovini ter razveljavitvi Sklepa BiH/19/2012

      (2014/898/SZVP)

   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 38 Pogodbe,
   ob upoštevanju Skupnega ukrepa Sveta 2004/570/SZVP z dne 12. julija 2004 o vojaški operaciji Evropske unije v Bosni in Hercegovini (1) in zlasti člena 6(1) Skupnega ukrepa,
   ob upoštevanju naslednjega:

               (1)

               Svet je v skladu s členom 6(1) Skupnega ukrepa 2004/570/SZVP za sprejemanje nadaljnjih sklepov o imenovanju poveljnika sil EU pooblastil Politični in varnostni odbor (PVO).

               (2)

               PVO je 27. novembra 2012 sprejel Sklep BiH/19/2012 (2) o imenovanju generalmajorja Dietra HEIDECKERJA za poveljnika sil EU za vojaško operacijo Evropske unije v Bosni in Hercegovini.

               (3)

               Poveljnik operacije EU je priporočil, da se po generalmajorju Dietru HEIDECKERJU za novega poveljnika sil EU za vojaško operacijo Evropske unije v Bosni in Hercegovini imenuje generalmajorja Johanna LUIFA.

               (4)

               Vojaški odbor EU je navedeno priporočilo podprl.

               (5)

               Sklep BiH/19/2012 bi bilo zato treba razveljaviti.

               (6)

               V skladu s členom 5 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo.

               (7)

               Evropski svet je 12. in 13. decembra 2002 v Kopenhagnu sprejel deklaracijo, da se ureditev „Berlin plus“ in njeno izvajanje uporablja le za tiste države članice Unije, ki so tudi članice Nata ali „partnerstva za mir“, na podlagi katerega so posledično sklenile dvostranske sporazume o varnosti z Natom –

         SPREJEL NASLEDNJI SKLEP:
   Člen 1
   Generalmajor Johann LUIF je od 15. decembra 2014 imenovan za poveljnika sil EU za vojaško operacijo Evropske unije v Bosni in Hercegovini.
   Člen 2
   Sklep BiH/19/2012 se razveljavi.
   Člen 3
   Ta sklep začne veljati 15. decembra 2014.

      V Bruslju, 4. decembra 2014

            Za Politični in varnostni odbor

            Predsednik

         W. STEVENS

      (1)  UL L 252, 28.7.2004, str. 10.

      (2)  Sklep Političnega in varnostnega odbora BiH/19/2012 z dne 27. novembra 2012 o imenovanju poveljnika sil EU za vojaško operacijo Evropske unije v Bosni in Hercegovini (UL L 333, 5.12.2012, str. 45).


title: Sklep Sveta (SZVP) 2015/1780 z dne 5. oktobra 2015 o spremembi Sklepa 2012/392/SZVP o misiji SZVP Evropske unije v Nigru (EUCAP Sahel Niger)

text:
               6.10.2015

               SL

               Uradni list Evropske unije

               L 259/21

         SKLEP SVETA (SZVP) 2015/1780
   z dne 5. oktobra 2015
   o spremembi Sklepa 2012/392/SZVP o misiji SZVP Evropske unije v Nigru (EUCAP Sahel Niger)
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti člena 28, člena 42(4) in člena 43(2) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 16. julija 2012 sprejel Sklep 2012/392/SZVP (1).

               (2)

               Svet je 22. julija 2014 sprejel Sklep 2014/482/SZVP (2), s katerim je bila uporaba Sklepa 2012/392/SZVP podaljšana do 15. julija 2016, referenčni finančni znesek pa zagotovljen do 15. julija 2015.

               (3)

               Svet je 13. julija 2015 sprejel Sklep (SZVP) 2015/1141 (3), s katerim je bil določen referenčni finančni znesek do 15. julija 2016. V tem sklepu je poudaril, da bo referenčni finančni znesek v treh mesecih po sprejetju navedenega sklepa spremenjen glede na nadaljnje operativno načrtovanje v zvezi z dvodelnim pristopom, ki povezuje okrepljeno sodelovanje v Niameyu s stalno prisotnostjo v Agadezu.

               (4)

               Referenčni finančni znesek za obdobje od 16. julija 2015 do 15. julija 2016 bi bilo treba glede na nadaljnje operativno načrtovanje spremeniti.

               (5)

               Misija EUCAP Sahel Niger se bo izvajala v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe o Evropski uniji –

         SPREJEL NASLEDNJI SKLEP:
   Člen 1
   V členu 13 Sklepa 2012/392/SZVP se odstavka 1 in 2 nadomestita z naslednjim:

      „1.   Referenčni finančni znesek za kritje odhodkov, povezanih z misijo EUCAP Sahel Niger, za obdobje od 16. julija 2012 do 31. oktobra 2013 znaša 8 700 000 EUR.
      Referenčni finančni znesek za kritje odhodkov, povezanih z misijo EUCAP Sahel Niger, za obdobje od 1. novembra 2013 do 15. julija 2014 znaša 6 500 000 EUR.
      Referenčni finančni znesek za kritje odhodkov, povezanih z misijo EUCAP Sahel Niger, za obdobje od 16. julija 2014 do 15. julija 2015 znaša 9 155 000 EUR.
      Referenčni finančni znesek za kritje odhodkov, povezanih z misijo EUCAP Sahel Niger, za obdobje od 16. julija 2015 do 15. julija 2016 znaša 18 400 000 EUR.
      2.   Vsi odhodki se upravljajo v skladu s pravili in postopki, ki se uporabljajo za splošni proračun Unije. Fizične in pravne osebe lahko v postopkih oddaje javnih naročil misije EUCAP Sahel Niger sodelujejo brez omejitev. Poleg tega za blago, ki ga kupi EUCAP Sahel Niger, ne veljajo pravila o poreklu.“

   Člen 2
   Ta sklep začne veljati na dan sprejetja.

      V Luxembourgu, 5. oktobra 2015

            Za Svet

            Predsednik

         N. SCHMIT

      (1)  Sklep Sveta 2012/392/SZVP z dne 16. julija 2012 o misiji SVOP Evropske unije v Nigru (EUCAP SAHEL Niger) (UL L 187, 17.7.2012, str. 48).

      (2)  Sklep Sveta 2014/482/SZVP z dne 22. julija 2014 o spremembi Sklepa 2012/392/SZVP o misiji SVOP Evropske unije v Nigru (EUCAP Sahel Niger) (UL L 217, 23.7.2014, str. 31).

      (3)  Sklep Sveta (SZVP) 2015/1141 z dne 13. julija 2015 o spremembi Sklepa 2012/392/SZVP o misiji SVOP Evropske unije v Nigru (EUCAP Sahel Niger) (UL L 185, 14.7.2015, str. 18).


title: Sklep Sveta (SZVP) 2016/785 z dne 19. maja 2016 o spremembi Sklepa 2013/183/SZVP o omejevalnih ukrepih proti Demokratični ljudski republiki Koreji

text:
               20.5.2016

               SL

               Uradni list Evropske unije

               L 131/73

         SKLEP SVETA (SZVP) 2016/785
   z dne 19. maja 2016
   o spremembi Sklepa 2013/183/SZVP o omejevalnih ukrepih proti Demokratični ljudski republiki Koreji
   SVET EVROPSKE UNIJE JE –
   ob upoštevanju Pogodbe o Evropski uniji,
   ob upoštevanju Sklepa Sveta 2013/183/SZVP z dne 22. aprila 2013 o omejevalnih ukrepih proti Demokratični ljudski republiki Koreji in razveljavitvi Sklepa 2010/800/SZVP (1) ter zlasti člena 19(2) Sklepa,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 22. aprila 2013 sprejel Sklep 2013/183/SZVP.

               (2)

               Glede na resnost razmer v Demokratični ljudski republiki Koreji bi bilo treba na seznam fizičnih in pravnih oseb, subjektov ali organov, za katere veljajo omejevalni ukrepi, iz Priloge II k Sklepu 2013/183/SZVP dodati osemnajst oseb in en subjekt. Prav tako bi bilo treba posodobiti vnose glede dveh oseb, ki sta vključeni v navedeno prilogo.

               (3)

               Prilogo II k Sklepu 2013/183/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Priloga II k Sklepu 2013/183/SZVP se spremeni v skladu s Prilogo k temu sklepu.
   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 19. maja 2016

            Za Svet

            Predsednik

         A.G. KOENDERS

      (1)  UL L 111, 23.4.2013, str. 52.

      PRILOGA

                  (1)

                  V delu I (A) Priloge II k Sklepu 2013/183/SZVP se na seznam oseb in subjektov, odgovornih za programe DLRK, povezane z jedrskim orožjem, balističnimi izstrelki ali drugim orožjem za množično uničevanje, ali oseb ali subjektov, ki delujejo v njihovem imenu ali po njihovih navodilih, ali subjektov v njihovi lasti ali pod njihovim nadzorom, za katere veljajo omejevalni ukrepi, dodajo spodaj navedene osebe:

                              Ime
                              (in morebitni vzdevki)

                              Podatki za identifikacijo

                              Razlogi

                              15.

                              CHOE Kyong-song

                              General polkovnik vojske DLRK. Nekdanji član osrednje vojaške komisije Delavske stranke Koreje, ki je ključni organ za nacionalno obrambo v DLRK. Kot tak pristojen za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              16.

                              CHOE Yong-ho

                              General polkovnik vojske DLRK. Nekdanji član osrednje vojaške komisije Delavske stranke Koreje, ki je ključni organ za nacionalno obrambo v DLRK. Poveljnik letalskih sil. Kot tak pristojen za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              17.

                              HONG Sung-Mu
                              (tudi HUNG Sung-mu)

                              Datum rojstva: 1.1.1942

                              Namestnik direktorja oddelka za proizvodnjo streliva (Munitions Industry Department). Pristojen za razvoj programov v zvezi s konvencionalnim orožjem in izstrelki, vključno z balističnimi izstrelki. En izmed najpomembnejših oseb, pristojnih za industrijske razvojne programe jedrskega orožja. Kot tak pristojen za programe DLRK, povezane z jedrskim orožjem in balističnimi izstrelki ali drugim orožjem za množično uničevanje.

                              18.

                              JO Chun Ryong
                              (tudi CHO Chun Ryo'ng, JO Chun-Ryong, JO Cho Ryong)

                              Datum rojstva: 4.4.1960

                              Predsednik Drugega gospodarskega odbora (Second Economic Committee) od leta 2014 in odgovoren za upravljanje tovarn in proizvodnih obratov streliva DLRK. Drugi gospodarski odbor je na seznamu v skladu z RVSZN 2270 (2016) zaradi svoje udeležbe v ključnih vidikih programa izstrelkov DLRK, svoje odgovornosti za nadzor proizvodnje balističnih izstrelkov DLRK in za vodenje aktivnosti korporacije KOMID – glavnega subjekta DLRK trgovine z orožjem. Član Nacionalne obrambne komisije. Sodeloval je v več programih, povezanih z balističnimi izstrelki. Je eden od ključnih podjetnikov trgovine z orožjem DLRK. Kot tak pristojen za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              19.

                              JO Kyongchol

                              General vojske DLRK. Nekdanji član osrednje vojaške komisije Delavske stranke Koreje, ki je ključni organ za nacionalno obrambo v DLRK. Direktor poveljstva za vojaško varnost. Kot tak pristojen za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              20.

                              KIM Chun-sam

                              General podpolkovnik, nekdanji član osrednje vojaške komisije Delavske stranke Koreje, ki je ključni organ za zadeve nacionalne obrambe DLRK. Direktor oddelka za operacije vojaškega poveljstva vojske DLRK in prvi podpredsednik vojaškega poveljstva. Kot tak pristojen za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              21.

                              KIM Chun-sop

                              Član Nacionalne obrambne komisije, ki je ključni organ za zadeve nacionalne obrambe v DLRK. Kot tak pristojen za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              22.

                              KIM Jong-gak

                              Datum rojstva: 20.7.1941;
                              kraj rojstva: Pyongyang

                              Generalmajor vojske DLRK, nekdanji član osrednje vojaške komisije Delavske stranke Koreje, ki je ključni organ za zadeve nacionalne obrambe v DLRK. Kot tak pristojen za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              23.

                              KIM Rak Kyom
                              (tudi KIM Rak-gyom)

                              General s štirimi zvezdicami, poveljnik strateških sil (tudi: strateške raketne sile), ki naj bi sedaj poveljevale štirim strateškim in taktičnim enotam za izstrelke, vključno z brigado KN-08 (ICBM). Združene države so uvrstile strateške sile na seznam zaradi njihove udeležbe v dejavnostih, ki so materialno prispevale k širjenju orožja za množično uničevanje ali načinom njihove dobave. Nekdanji član osrednje vojaške komisije Delavske stranke Koreje, ki je ključni organ za zadeve nacionalne obrambe v DLRK. Po poročanju medijev se je KIM s KIM Jung Unom aprila 2016 udeležil testiranja motorja ICBM. Kot tak pristojen za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              24.

                              KIM Won-hong

                              Datum rojstva: 7.1.1945;
                              kraj rojstva: Pyongyang;
                              št. potnega lista: 745310010

                              General, direktor oddelka za državno varnost. Minister za državno varnost. Član osrednje vojaške komisije Delavske stranke Koreje in Nacionalne obrambne komisije, ki sta ključna organa za zadeve nacionalne obrambe v DLRK. Kot tak pristojen za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              25.

                              PAK Jong-chon

                              General polkovnik vojske DLRK, poveljnik oboroženih sil ljudske vojske Koreje, namestnik vodje osebja in direktor oddelka za vodenje ognja. Vodja vojaškega poveljstva in direktor oddelka za vodenje topništva. Nekdanji član osrednje vojaške komisije Delavske stranke Koreje, ki je ključni organ za zadeve nacionalne obrambe v DLRK. Kot tak pristojen za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              26.

                              RI Jong-su

                              Viceadmiral. Nekdanji član osrednje vojaške komisije Delavske stranke Koreje, ki je ključni organ za zadeve nacionalne obrambe v DLRK. Vrhovni poveljnik korejske mornarice, ki sodeluje pri razvijanju programov balističnih izstrelkov in jedrskih zmogljivosti pomorskih sil DLRK. Kot tak pristojen za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              27.

                              SON Chol-ju

                              General polkovnik oboroženih sil ljudske vojske Koreje in politični direktor letalskih in protiletalskih sil, ki nadzirajo razvoj moderniziranih protiletalskih raket. Kot tak pristojen za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              28.

                              YUN Jong-rin

                              General, nekdanji član osrednje vojaške komisije Delavske stranke Koreje in član Nacionalne obrambne komisije, ki sta ključna organa za zadeve nacionalne obrambe v DLRK. Kot tak pristojen za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              29.

                              PAK Yong-sik

                              General s štirimi zvezdicami, član oddelka za državno varnost in minister za obrambo. Član osrednje vojaške komisije Delavske stranke Koreje in Nacionalne obrambne komisije, ki sta ključna organa za zadeve nacionalne obrambe v DLRK. Marca 2016 je bil prisoten pri testiranju balističnih izstrelkov. Kot tak pristojen za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              30.

                              HONG Yong Chil

                              Namestnik direktorja oddelka za proizvodnjo streliva (Munition Industry Department). Oddelek za proizvodnjo streliva – VSZN ga je uvrstil na seznam 2. marca 2016 – je vpleten v ključne vidike programa izstrelkov DLRK. Oddelek za proizvodnjo streliva je odgovoren za nadzorovanje razvoja balističnih izstrelkov DLRK, vključno s Taepo Dong-2, proizvodnje orožja in programov raziskav in razvoja. Drugi gospodarski odbor (Second Economic Committee) in Druga akademija za naravne vede (Second Academy of Natural Sciences) – prav tako uvrščena na seznam avgusta 2010 – sta podrejena oddelku za proizvodnjo streliva. Oddelek za proizvodnjo streliva je v zadnjih letih razvijal KN08 road mobile ICBM. HONG je spremljal KIM Jong Una na številnih dogodkih, povezanih z razvojem programov jedrskega orožja in balističnih izstrelkov. DLRK in naj bi imel pomembno vlogo v jedrskem poskusu DLRK 6. januarja 2016. Poddirektor Centralnega komiteja Delavske stranke Koreje. Kot tak odgovoren za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              31.

                              RI Hak Chol
                              (tudi RI Hak Chul, RI Hak Cheol)

                              Datum rojstva: 19.1.1963 ali 8.5.1966;
                              št. potnih listov: 381320634, PS- 563410163

                              Predsednik korporacije Green Pine Associated Corporation (Green Pine). Po podatkih Odbora za sankcije ZN je korporacija Green Pine prevzela številne dejavnosti korporacije Korea Mining Development Trading Corporation (KOMID). Korporacija KOMID, ki jo je Odbor za sankcije na seznam uvrstil aprila 2009, je v DLRK najpomembnejši trgovec z orožjem in glavni izvoznik blaga in opreme, ki sta povezana z balističnimi izstrelki in konvencionalnim orožjem. Korporacija Green Pine je tudi odgovorna za približno polovico orožja in sorodnega materiala, ki ga izvaža DLRK. Korporacija Green Pine je bila določena za sankcije zaradi izvoza orožja ali sorodnega materiala iz Severne Koreje. Korporacija Green Pine je specializirana za proizvodnjo pomorskih vojaških plovil in orožja, kot so podmornice, vojaški čolni in balistični sistemi, ter je iranskim podjetjem, dejavnim na obrambnem področju, dobavljala torpede in nudila tehnično pomoč. Korporacija Green Pine je na seznamu Varnostnega sveta Združenih narodov.

                              32.

                              YUN Chang Hyok

                              Datum rojstva: 9.8.1965

                              Namestnik direktorja centra za nadzor satelitov, National Aerospace Development Administration (NADA). Zoper NADA veljajo sankcije v skladu z RVSZN 2270 (2016) zaradi vključenosti v razvoj vesoljske znanosti in tehnologije DLRK, vključno z izstrelitvami satelitov in nosilnimi raketami. RVSZN 2270 (2016) je obsodila izstrelitev satelita 7. februarja 2016, pri kateri je bila uporabljena tehnologija balističnih izstrelkov in je resno kršila resolucije 1718 (2006), 1874 (2009), 2087 (2013) in 2094 (2013). Kot tak odgovoren za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                  (2)

                  V delu I (B) Priloge II k Sklepu 2013/183/SZVP se na seznam subjektov, odgovornih za programe DLRK, povezane z jedrskim orožjem, balističnimi izstrelki ali drugim orožjem za množično uničevanje, za katere veljajo omejevalni ukrepi, doda naslednji subjekt:

                              Ime
                              (in morebitni vzdevki)

                              Podatki za identifikacijo

                              Razlogi

                              13.

                              Strategic Rocket Forces (Strateške raketne sile)

                              Ta enota je v okviru nacionalnih oboroženih sil DLRK vključena v razvoj in operativno izvajanje programov, povezanih z balističnimi izstrelki ali drugim orožjem za množično uničevanje.

                  (3)

                  V delu I (A) Priloge II k Sklepu 2013/183/SZVP se na seznamu oseb in subjektov, odgovornih za programe DLRK, povezane z jedrskim orožjem, balističnimi izstrelki ali drugim orožjem za množično uničevanje, ali oseb ali subjektov, ki delujejo v njihovem imenu ali po njihovih navodilih, ali subjektov v njihovi lasti ali pod njihovim nadzorom, za katere veljajo omejevalni ukrepi, nadomestita naslednja vnosa:

                              Ime
                              (in morebitni vzdevki)

                              Podatki za identifikacijo

                              Razlogi

                              3.

                              CHU Kyu-Chang
                              (tudi JU Kyu-Chang)

                              Datum rojstva: 25.11.1928;
                              Kraj rojstva: provinca južni Hamgyong

                              Član Nacionalne obrambne komisije, ki je ključni organ za zadeve nacionalne obrambe v DLRK. Nekdanji direktor oddelka za strelivo Centralnega komiteja Delavske stranke Koreje. Kot tak odgovoren za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                              8.

                              PAEK Se-bong

                              Leto rojstva:1946

                              Nekdanji predsednik Drugega gospodarskega odbora (odgovoren za balistični program) Centralnega komiteja Delavske stranke Koreje. Član Nacionalne obrambne komisije.


title: 2010/118/CFSP: Sklep Sveta 2010/118/SZVP z dne 25. februarja 2010 o podaljšanju mandata posebnega predstavnika Evropske unije na Kosovu

text:
               26.2.2010

               SL

               Uradni list Evropske unije

               L 49/22

         SKLEP SVETA 2010/118/SZVP
   z dne 25. februarja 2010
   o podaljšanju mandata posebnega predstavnika Evropske unije na Kosovu (1)

   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 28, 31(2) in 33 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Varnostni svet Združenih narodov je 10. junija 1999 sprejel Resolucijo št. 1244.

               (2)

               Svet je 15. septembra 2006 sprejel Skupni ukrep 2006/623/SZVP (2) o ustanovitvi enote, ki bo prispevala k pripravam za vzpostavitev morebitnega mednarodnega civilnega urada na Kosovu, vključno s posebnim predstavnikom Evropske unije (enota za pripravo MCU/PPEU).

               (3)

               Evropski svet je 13. in 14. decembra 2007 poudaril, da je Evropska unija (EU) pripravljena prevzeti vodilno vlogo pri krepitvi stabilnosti v tej regiji in izvajanju dogovora o prihodnjem statusu Kosova. Opozoril je na pripravljenost Unije, da pomaga Kosovu do trajne stabilnosti, tudi z misijo evropske varnostne in obrambne politike (EVOP) in prispevkom k vzpostavitvi mednarodnega civilnega urada v okviru mednarodnega posredovanja.

               (4)

               Svet je 4. februarja 2008 sprejel Skupni ukrep 2008/124/SZVP o misiji Evropske unije za krepitev pravne države na Kosovu (EULEX KOSOVO) (3) in Skupni ukrep 2008/123/SZVP (4), s katerim je g. Pietra FEITHA do 28. februarja 2009 imenoval za posebnega predstavnika Evropske unije (PPEU) na Kosovu.

               (5)

               Svet je 16. februarja 2009 sprejel Skupni ukrep 2009/137/SZVP o podaljšanju mandata PPEU do 28. februarja 2010 (5).

               (6)

               Mandat PPEU bi moral biti podaljšan do 31. avgusta 2010. Mandat PPEU pa lahko predčasno preneha, če tako odloči Svet na priporočilo visokega predstavnika Unije za zunanje zadeve in varnostno politiko (VP) po začetku veljavnosti sklepa o ustanovitvi Evropske službe za zunanje delovanje.

               (7)

               Stabilizacijsko-pridružitveni proces predstavlja strateški okvir za politiko Unije do območja Zahodnega Balkana; instrumenti te politike se uporabljajo za Kosovo, vključno z evropskim partnerstvom, političnim in tehničnim dialogom v okviru mehanizma sledenja SPP ter z njimi povezani programi pomoči Skupnosti.

               (8)

               Mandat PPEU bi bilo treba izvajati usklajeno s Komisijo, da se zagotovi skladnost z drugimi zadevnimi dejavnostmi, ki so v pristojnosti Skupnosti.

               (9)

               Svet predvideva, da se pooblastila in pristojnosti PPEU ter pooblastila in pristojnosti mednarodnega civilnega predstavnika dodelijo eni in isti osebi.

               (10)

               PPEU bo svoj mandat opravljal v razmerah, ki se lahko poslabšajo in bi lahko škodile ciljem skupne zunanje in varnostne politike iz člena 21 Pogodbe –

         SPREJEL NASLEDNJI SKLEP:
   Člen 1
   Posebni predstavnik Evropske unije
   G. Pietru FEITHU se mandat posebnega predstavnika Evropske unije (PPEU) na Kosovu podaljša do 31. avgusta 2010. Mandat PPEU lahko predčasno preneha, če tako odloči Svet na priporočilo VP po začetku veljavnosti sklepa o ustanovitvi Evropske službe za zunanje delovanje.
   Člen 2
   Politični cilji
   Naloge PPEU temeljijo na političnih ciljih Unije na Kosovu. Med te cilje spada prevzemanje vodilne vloge pri krepitvi stabilnosti v tej regiji in izvajanju dogovora o prihodnjem statusu Kosova, pa tudi stabilno, trdno, mirno, demokratično in večetnično Kosovo, ki na podlagi dobrih sosedskih odnosov prispeva k sodelovanju in stabilnosti v regiji; Kosovo, ki je zavezano načelu pravne države in varovanju manjšin ter kulturne in verske dediščine.
   Člen 3
   Naloge
   Da bi dosegel politične cilje na Kosovu, ima PPEU naslednje naloge:

               (a)

               zagotavljati svetovanje in podporo Unije v političnem procesu;

               (b)

               spodbujati splošno politično usklajevanje Unije na Kosovu;

               (c)

               vodji misije Evropske unije za krepitev pravne države na Kosovu (EULEX KOSOVO) dajati politične smernice, vključno s političnimi vidiki vprašanj, povezanih z izvršilnimi pristojnostmi;

               (d)

               zagotavljati doslednost in skladnost ukrepov Unije v odnosu do javnosti. Predstavnik PPEU je glavna oseba za stike Unije s kosovskimi mediji glede vprašanj skupne zunanje in varnostne politike/evropske varnostne in obrambne politike (SZVP/EVOP). Vse dejavnosti obveščanja medijev in javnosti bodo potekale v tesnem in stalnem sodelovanju z uradnim tiskovnim predstavnikom VP/tiskovno službo sekretariata Sveta;

               (e)

               prispevati k razvoju in utrjevanju spoštovanja človekovih pravic in temeljnih svoboščin na Kosovu, vključno v zvezi z ženskami in otroci, v skladu s politiko in smernicami EU na področju človekovih pravic.

         Člen 4
   Izvajanje nalog
   1.   PPEU je odgovoren za izvajanje nalog, pri tem pa je podrejen VP.
   2.   Politični in varnostni odbor (PVO) je v prednostni povezavi s PPEU in je njegova glavna točka za stike s Svetom. PPEU v okviru svojega mandata od PVO prejema strateške usmeritve in politične nasvete brez poseganja v pristojnosti VP.
   Člen 5
   Financiranje
   1.   Referenčni finančni znesek za kritje odhodkov, povezanih z mandatom PPEU, za obdobje od 1. marca 2010 do 31. avgusta 2010 znaša 1 660 000 EUR.
   2.   Odhodki, ki se financirajo iz zneska, določenega v odstavku 1, so upravičeni od 1. marca 2010. Odhodki se upravljajo v skladu s postopki in pravili, ki se uporabljajo za splošni proračun Unije. Državljani držav zahodnobalkanske regije se lahko prijavijo na javne razpise.
   3.   Upravljanje odhodkov se uredi s pogodbo med PPEU in Komisijo. PPEU je za vse odhodke odgovoren Komisiji.
   Člen 6
   Ustanovitev in sestava ekipe
   1.   Pri izvajanju nalog in prispevanju k skladnosti, prepoznavnosti in učinkovitosti celotne dejavnosti Unije na Kosovu PPEU pomaga dodeljeno osebje Unije. PPEU je v okviru svojega mandata in ustreznih razpoložljivih finančnih sredstev odgovoren za sestavo svoje ekipe. Ekipa vključuje strokovnjake za določena politična vprašanja, kot to zahteva mandat. PPEU nemudoma obvesti Svet in Komisijo o sestavi ekipe.
   2.   Države članice in institucije Unije lahko predlagajo začasno dodelitev osebja za delo pri PPEU. Plače osebja, ki ga PPEU začasno dodeli država članica ali institucija Unije, krije zadevna država članica ali institucija Unije. PPEU se lahko dodelijo tudi strokovnjaki, ki so jih države članice začasno dodelile generalnemu sekretariatu Sveta. Člani mednarodnega pogodbenega osebja so državljani ene od držav članic.
   3.   Vse dodeljeno osebje ostane pod upravno pristojnostjo države članice ali institucije Unije, ki ga je dodelila, ter opravlja svoje obveznosti in deluje v interesu mandata PPEU.
   Člen 7
   Privilegiji in imunitete PPEU in njegovega osebja
   Po potrebi se o privilegijih, imunitetah in dodatnih jamstvih, potrebnih za izpolnitev in tekoče izvajanje misije PPEU ter članov njegovega osebja doseže dogovor s pogodbenico gostiteljico oziroma pogodbenicami gostiteljicami. Države članice in Komisija v ta namen zagotovijo vso potrebno podporo.
   Člen 8
   Varnost tajnih podatkov
   1.   PPEU in člani njegove ekipe spoštujejo načela varovanja tajnosti in minimalne standarde, določene s Sklepom Sveta 2001/264/ES z dne 19. marca 2001 o sprejetju predpisov Sveta o varovanju tajnosti (6), zlasti pri ravnanju s tajnimi podatki EU.
   2.   VP je pooblaščen, da v skladu s predpisi Sveta o varovanju tajnosti posreduje NATO/KFOR tajne podatke in dokumente EU do stopnje tajnosti „CONFIDENTIEL UE“, ki so nastali za namene ukrepa.
   3.   VP je pooblaščen, da glede na operativne potrebe PPEU in v skladu s predpisi Sveta o varovanju tajnosti Združenim narodom (ZN) in Organizaciji za varnost in sodelovanje v Evropi (OVSE) posreduje tajne podatke in dokumente EU do stopnje tajnosti „RESTREINT UE“, ki so nastali za namene ukrepa. V ta namen se sklenejo lokalni dogovori.
   4.   VP je pooblaščen, da tretjim stranem, povezanim s tem sklepom, posreduje dokumente EU brez stopnje tajnosti o posvetovanju v Svetu o ukrepanju, za katere velja obveznost varovanja poslovne skrivnosti v skladu s členom 6(1) Poslovnika Sveta (7).
   Člen 9
   Dostop do informacij in logistična podpora
   1.   Države članice, Komisija in generalni sekretariat Sveta PPEU zagotovijo dostop do vseh ustreznih informacij.
   2.   Delegacija Unije in/ali države članice, kakor je ustrezno, zagotavljajo logistično podporo v regiji.
   Člen 10
   Varnost
   V skladu s politiko Unije o varnosti osebja, ki je v okviru operativnih zmogljivosti iz naslova V Pogodbe razporejeno izven Unije, PPEU v skladu s svojimi nalogami in z varnostnimi razmerami na geografskem območju, za katerega je zadolžen, sprejme vse smiselno izvedljive ukrepe za varnost vsega osebja pod njegovo neposredno pristojnostjo, zlasti z:

               (a)

               vzpostavitvijo posebnega varnostnega načrta misije na podlagi navodil generalnega sekretariata Sveta, ki vključuje posebne ukrepe za fizično zaščito, organizacijsko varnost in varnost postopkov v zvezi z misijo, upravljanje varnih premikov osebja na območje misije in znotraj njega, obvladovanje dogodkov, ki ogrožajo varnost, ter načrt misije za ravnanje v nepredvidenih razmerah in evakuacijo;

               (b)

               zagotavljanjem, da je vse osebje, napoteno izven Unije, zavarovano za visoko stopnjo tveganja glede na pogoje na območju misije;

               (c)

               zagotavljanjem, da so vsi člani njegove ekipe, ki bodo napoteni izven Unije, vključno z lokalnim osebjem, pred prihodom na območje misije ali ob prihodu opravili ustrezno varnostno usposabljanje glede na stopnjo ogroženosti, ki jo je za območje misije določil generalni sekretariat Sveta;

               (d)

               zagotavljanjem, da se izvajajo vsa sprejeta priporočila, pripravljena na podlagi rednih ocen varnosti, in pripravo rednih pisnih poročil o njihovem izvajanju ter o drugih varnostnih vidikih v okviru vmesnih poročil in poročil o izvedbi nalog za VP, Svet in Komisijo.

         Člen 11
   Poročanje
   PPEU redno pripravlja ustna in pisna poročila za VP in PVO. PPEU po potrebi poroča tudi delovnim skupinam Sveta. Redna pisna poročila se razpošiljajo prek omrežja COREU. PPEU lahko na priporočilo VP ali PVO pripravlja poročila za Svet za zunanje zadeve.
   Člen 12
   Usklajevanje
   1.   PPEU spodbuja splošno politično usklajevanje Unije. Pomaga zagotoviti, da se vsi instrumenti Unije na terenu uporabljajo usklajeno za doseganje političnih ciljev Unije. Dejavnosti PPEU so ustrezno usklajene z dejavnostmi Komisije in z dejavnostmi drugih PPEU, ki delujejo v tej regiji. PPEU organizira redne informativne sestanke za misije držav članic in delegacije Unije.
   2.   PPEU na terenu vzdržuje tesen stik z vodji delegacij Unije v regiji in z vodji misij držav članic. Ti mu pri izvajanju nalog pomagajo po svojih najboljših močeh. PPEU seznanja vodjo misije EULEX KOSOVO z lokalnimi političnimi razmerami, vključno s političnimi vidiki vprašanj, povezanih z izvršilnimi pristojnostmi. PPEU in poveljnik civilne operacije se po potrebi medsebojno posvetujeta.
   3.   PPEU je prav tako v stiku z ustreznimi lokalnimi organi ter drugimi mednarodnimi in regionalnimi akterji na terenu.
   4.   PEU skupaj z drugimi akterji Unije na terenu zagotovi razširjanje in izmenjavo informacij med akterji Unije na območju operacije, da bi tako dosegli skupno razumevanje položaja in presojo razmer.
   Člen 13
   Pregled
   Izvajanje tega sklepa in njegova skladnost z drugimi prispevki Unije za zadevno regijo se redno preverja. Ob izteku mandata PPEU predloži VP, Svetu in Komisiji poročilo o izvedbi nalog.
   Člen 14
   Začetek veljavnosti
   Ta sklep začne veljati na dan sprejetja.
   Uporablja se od 1. marca 2010.
   Člen 15
   Objava
   Ta sklep se objavi v Uradnem listu Evropske unije.

      V Bruslju, 25. februarja 2010

            Za Svet

            Predsednik

         A. PÉREZ RUBALCABA

      (1)  Iz Resolucije Varnostnega sveta Združenih narodov 1244 (1999).

      (2)  UL L 253, 16.9.2006, str. 29.

      (3)  UL L 42, 16.2.2008, str. 92.

      (4)  UL L 42, 16.2.2008, str. 88.

      (5)  UL L 46, 17.2.2009, str. 69. Spremenjen z 2009/605/SZVP (UL L 206, 8.8.2009, str. 20).

      (6)  UL L 101, 11.4.2001, str. 1.

      (7)  Sklep 2009/937/EU o sprejetju poslovnika Sveta (UL L 325, 11.12.2009, str. 35).


title: 2005/721/ES: Sklep Sveta z dne 25. aprila 2005 o podpisu in začasni uporabi Protokola k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji

text:
                  21.10.2005

                  SL

                  Uradni list Evropske unije

                  L 278/2

         SKLEP SVETA
         z dne 25. aprila 2005
         o podpisu in začasni uporabi Protokola k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji
         (2005/721/ES)
         SVET EVROPSKE UNIJE JE —
         ob upoštevanju Pogodbe o ustanovitvi Evropske skupnosti in zlasti člena 310 v povezavi z drugim stavkom prvega pododstavka člena 300(2) Pogodbe,
         ob upoštevanju Akta o pristopu iz leta 2003 in zlasti člena 6(2) Akta,
         ob upoštevanju predloga Komisije,
         ob upoštevanju naslednjega:

                     (1)

                     Svet je 10. februarja 2004 pooblastil Komisijo, da se v imenu Skupnosti in njenih držav članic pogaja z Republiko Tunizijo zaradi prilagoditve Evro-mediteranskega sporazuma o pridružitvi med Evropsko skupnostjo in njenimi državami članicami na eni strani in Republiko Tunizijo na drugi strani (1) zaradi upoštevanja pristopa novih držav članic k Evropski uniji.

                     (2)

                     Pogajanja so se v zadovoljstvo Komisije zaključila.

                     (3)

                     Protokol z Republiko Tunizijo v členu 12(2) določa začasno uporabo Protokola pred začetkom njegove veljavnosti.

                     (4)

                     Protokol se podpiše v imenu Evropske skupnosti in se začasno uporablja s pridržkom njegove sklenitve —

               SKLENIL:

            Člen 1
            Predsednik Sveta je pooblaščen za imenovanje osebe (oseb), pooblaščene(-ih), da v imenu Skupnosti in njenih držav članic podpiše(-jo) Protokol k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji.
            Besedilo Protokola je priloženo k temu sklepu.

            Člen 2
            Protokol iz člena 1 se začasno uporablja od 1. maja 2004 s pridržkom njegove sklenitve.

            V Luksemburg, 25. aprila 2005

                  Za Svet

                  Predsednik

               J. ASSELBORN

            (1)  UL L 97, 30.3.1998, str. 2.


title: 2014/954/Euratom: Sklep Sveta z dne 4. decembra 2014 o odobritvi sklenitve s strani Evropske komisije v imenu Evropske skupnosti za atomsko energijo Sporazuma med Evropsko unijo in Evropsko skupnostjo za atomsko energijo ter Švicarsko konfederacijo o znanstvenem in tehnološkem sodelovanju, ki Švicarsko konfederacijo pridružuje okvirnemu programu za raziskave in inovacije Obzorje 2020 ter programu za raziskave in usposabljanje Evropske skupnosti za atomsko energijo, ki dopolnjuje Obzorje 2020, ter ureja sodelovanje Švicarske konfederacije v dejavnostih ITER, ki jih izvaja Fuzija za energijo

text:
               30.12.2014

               SL

               Uradni list Evropske unije

               L 370/19

         SKLEP SVETA
   z dne 4. decembra 2014
   o odobritvi sklenitve s strani Evropske komisije v imenu Evropske skupnosti za atomsko energijo Sporazuma med Evropsko unijo in Evropsko skupnostjo za atomsko energijo ter Švicarsko konfederacijo o znanstvenem in tehnološkem sodelovanju, ki Švicarsko konfederacijo pridružuje okvirnemu programu za raziskave in inovacije Obzorje 2020 ter programu za raziskave in usposabljanje Evropske skupnosti za atomsko energijo, ki dopolnjuje Obzorje 2020, ter ureja sodelovanje Švicarske konfederacije v dejavnostih ITER, ki jih izvaja Fuzija za energijo

      (2014/954/Euratom)

   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti za atomsko energijo in zlasti drugega odstavka člena 101 Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Svet je 15. novembra 2013 pooblastil Komisijo, da v imenu Evropske unije in Evropske skupnosti za atomsko energijo začne pogajanja s Švicarsko konfederacijo z namenom sklenitve celovitega sporazuma med Evropsko unijo in Evropsko skupnostjo za atomsko energijo ter Švicarsko konfederacijo o znanstvenem in tehnološkem sodelovanju, ki Švicarsko konfederacijo pridružuje okvirnemu programu za raziskave in inovacije Obzorje 2020 (2014–2020) ter programu za raziskave in usposabljanje Evropske skupnosti za atomsko energijo (2014–2018), ki dopolnjuje Obzorje 2020, ter ureja sodelovanje Švice v projektu ITER v letih 2014–2020.

               (2)

               Ta pogajanja so bila uspešno zaključena.

               (3)

               Podpis in sklenitev Sporazuma med Evropsko unijo in Evropsko skupnostjo za atomsko energijo ter Švicarsko konfederacijo o znanstvenem in tehnološkem sodelovanju, ki Švicarsko konfederacijo pridružuje okvirnemu programu za raziskave in inovacije Obzorje 2020 ter programu za raziskave in usposabljanje Evropske skupnosti za atomsko energijo, ki dopolnjuje Obzorje 2020, ter ureja sodelovanje Švicarske konfederacije v dejavnostih ITER, ki jih izvaja Fuzija za energijo (v nadaljnjem besedilu: Sporazum), sta predmet ločenega postopka glede zadev, ki sodijo na področje uporabe Pogodbe o Evropski uniji in Pogodbe o delovanju Evropske unije.

               (4)

               V zvezi z zadevami s področja uporabe Pogodbe Euratom bi bilo treba Sporazum skleniti tudi v imenu Evropske skupnosti za atomsko energijo.

               (5)

               Sklenitev Sporazuma s strani Komisije v imenu Evropske skupnosti za atomsko energijo bi zato bilo treba odobriti.

               (6)

               Da bi švicarske pravne subjekte pri razpisih s področja fisije v okviru programa za raziskave in usposabljanje Evropske skupnosti za atomsko energijo, ki dopolnjuje Obzorje 2020, z rokom v zadnjem četrtletju leta 2014 lahko obravnavali kot subjekte iz pridružene države, bi se moral Sporazum uporabljati z učinkom od 15. septembra 2014 –

         SPREJEL NASLEDNJI SKLEP:
   Člen 1
   Sklenitev s stani Komisije v imenu Evropske skupnosti za atomsko energijo Sporazuma med Evropsko unijo in Evropsko skupnostjo za atomsko energijo ter Švicarsko konfederacijo o znanstvenem in tehnološkem sodelovanju, ki Švicarsko konfederacijo pridružuje okvirnemu programu za raziskave in inovacije Obzorje 2020 ter programu za raziskave in usposabljanje Evropske skupnosti za atomsko energijo, ki dopolnjuje Obzorje 2020, ter ureja sodelovanje Švicarske konfederacije v dejavnostih ITER, ki jih izvaja Fuzija za energijo, se odobri.
   Besedilo Sporazuma je priloženo temu sklepu.
   Člen 2
   Ta sklep začne veljati na dan sprejetja.

      V Bruslju, 4. decembra 2014

            Za Svet

            Predsednik

         S. GOZI